《程隐君挽诗》
宋代·史尧弼

武阳昔有埋轮使，慷慨风声今未休。
此老典刑馀故国，乡来仪概动殊州。
曾无遗憾登三寿，忽循优闲卧一丘。
招以哀诗追楚些，未忘吾里尚魂游。

作者简介：眉州人，字唐英，世称莲峰先生。高宗绍兴二十七年进士。少以《古乐府》、《洪范》等论往见张浚，浚谓其大类苏轼。年十四举于乡，赴鹿鸣宴犹著粉红裤，人疑其文未工，太守命赋诗，尧弼援笔立就。未授官而卒。有《莲峰集》。